Predkladacia správa

Materiál Aktualizácia uznesení vlády SR č. 504/2005 a č. 943/2000 k zosúladeniu príspevkov  Slovenskej  republiky   do  budovania  vojenských  spôsobilostí   NATO  a   EÚ   sa predkladá na rokovanie vlády SR ako iniciatívny návrh ministra obrany SR.
Jedným z rozhodujúcich záväzkov vyplývajúcich z členstva SR v NATO je poskytnutie požadovaných spôsobilostí Ozbrojených síl SR primárne pre zabezpečenie kolektívnej obrany v rámci čl. 5 Washingtonskej zmluvy, ako aj v rámci širokého spektra operácií a misií NATO, ktoré sú nad rámec čl. 5. SR, tým potvrdzuje svoju dôveryhodnosť člena NATO – nie je len konzumentom bezpečnosti, ale aj jej aktívnym tvorcom.        
Súčasné  príspevky  SR  pre  NATO  vychádzajú  z  dotazníkov obranného plánovania a prijatých Cieľov síl 2006. Tieto príspevky reagujú na vývoj tvorby spôsobilostí Ozbrojených síl SR vo vzťahu k  rastúcim požiadavkám na ich použiteľnosť a nasaditeľnosť do širokého spektra operácií a misií NATO. Predstavujú kvantitatívnu i  kvalitatívnu zmenu oproti Cieľom síl 2004 v oblasti organizačného zloženia, charakteru a požadovaných spôsobilostí jednotiek ozbrojených síl. Zároveň, vzhľadom na ekonomickú náročnosť Cieľov síl 2006, dochádza i  k zmenám termínov dosiahnutia požadovanej pripravenosti niektorých jednotiek.
Deklarované príspevky SR pre budovanie vojenských spôsobilostí EÚ sú riešené uzneseniami vlády SR (č. 943 zo 16. novembra 2000 a č. 504 z  29. júna 2005), pričom sa vychádzalo z tvorby spôsobilostí ozbrojených síl podľa Partnerských cieľov (2000)                     a Cieľov síl 2004 pre Slovenskú republiku.        
Vychádzajúc z predchádzajúcich stanovísk SR deklarovaných na politickej úrovni, že sily a prostriedky ozbrojených síl môžu byť na základe princípu jednotného balíka (setu) síl použité aj v rámci krízového manažmentu EÚ, je žiaduce aktualizovať, resp. novo definovať príspevky SR do vojenských spôsobilostí EÚ v kontexte prijatých Cieľov síl 2006.
Hlavným poslaním materiálu je nielen aktualizovať uznesenia vlády SR                         č. 504/2005 a č. 943/2000 v zmysle zosúladenia príspevkov k budovaniu vojenských spôsobilostí NATO a EÚ, ale hlavne dať týmto záväzkom aj reálnu ekonomickú základňu tak, aby príspevky deklarované vládou SR boli na rozdiel od predchádzajúceho obdobia, aj reálne zabezpečené ako z hľadiska požadovanej pripravenosti jednotiek v stanovených termínoch, tak aj z hľadiska dostupných finančných prostriedkov potrebných na ich prípadné nasadenie do operácií.
Finančné zabezpečenie prípravy deklarovaných jednotiek Ozbrojených síl SR v časovom horizonte do konca roka 2011 bude riešené v rámci rozpočtovej kapitoly rezortu obrany. Finančné zabezpečenie prípadného nasadenia jednotiek do operácií bude zabezpečované v súlade s uznesením vlády SR č. 106/2007 zo 7. februára 2007 z prostriedkov mimo rozpočtovej kapitoly rezortu obrany.
Materiál prešiel medzirezortným pripomienkovým konaním, relevantné pripomienky boli akceptované a zapracované. Materiál je na rokovanie Bezpečnostnej rady a vlády Slovenskej republiky predkladaný bez rozporov. Materiál nemá ekonomický, environmentálny vplyv ani vplyv na zamestnanosť a podnikateľské prostredie. Finančné zdroje na plnenie úloh budú zabezpečené v rámci rozpočtu  Ministerstva obrany SR a v súlade s uznesením vlády SR č. 106 zo 7. februára 2007 k návrhu smerníc pre obranné plánovania SR na roky 2008 až 2013.